瑞昌雙溪堂夜飲呈吳令
作者：郭祥正
朝代：宋

paragraphs: 星斗闌干月未吐，但愛溪聲似山雨。
青燈照室並銀花，白酒傾來不知數。
子善評文我不如，我亦談詩子深許。
酒酣索我須論兵，拔劍畫地軍陣成。
十萬甲兵指掌取，五方應敵旋風生。
文武道判惜已久，聖賢相遇猶難并。
相如謾作長門賦，屈原虚著離騷經。
不知於世竟何補，可憐博得千年名。
韓信收身苦不早，功成伏劍真草草。
始終最愛嚴子陵，坐視乾坤任傾倒。
咄嗟語險氣已傷，况復賦詩聲調長。
卷紙連書不磨琢，子鋒大峻非我當。
撥置萬慮付江海，收拾寸心歸老莊。
天地得一馬喻馬，謂思前事皆佯狂。